Peningastefnunefnd Seðlabankans tilkynnti í morgun ákvörðun um að stýrivextir yrðu óbreyttir , meginvextir bankans eru áfram 3% . Eftir ákvarðanir um samtals 1,5% lækkun stýrivaxta á síðustu fimm vaxtaákvörðunarfundum er mat nefndarinnar að vaxtastigið sé hæfilegt miðað við stöðu þjóðarbúsins . Samtök atvinnulífsins telja ákvörðunina misráðna í ljósi hagtalna sem sýna dýpkandi lægð í efnahagslífinu , fækkun starfa og vaxandi atvinnuleysi . Þá hefur verðbólga hjaðnað og verðbólguvæntingar eru við markmið . Loks hefur peningalegt aðhald aukist frá síðasta vaxtaákvörðunarfundi þar sem verðtryggðir og óverðtryggðir vextir á mörkuðum hafa hækkað líkt og sést á neðangreindri mynd . Í ljósi hækkandi markaðsvaxta vekur órökstudd fullyrðing í yfirlýsingu peningastefnunefndar sérstaka athygli : „ Taumhald peningastefnunnar hefur því lítið breyst milli funda . “ Önnur stjórntæki herða aðhaldið enn frekarÍ yfirlýsingu peningastefnunefndar er ekki minnst á önnur stjórntæki sem áhrif hafa á aðhaldið . Kröfur um eiginfjárauka bankanna er eitt þeirra . Þær eru settar til að auka viðnámsþrótt bankanna en leiða til minni útlánagetu og hærri útlánavaxta . Í maí sl. var eiginfjárauki hækkaður og er áformað að hækka hann enn frekar í janúar nk . Skýtur það skökku við í miðri efnahagslægð á sama tíma og bankarnir berjast í bökkum við að skila ásættanlegri arðsemi í krefjandi rekstrarumhverfi . Miklar eiginfjárkvaðir hafa neikvæð áhrif á aðgang fyrirtækja að lánsfé þar sem útlánsvextir eru hærri en ella . Viðbrögð bankanna eru þau að einn þeirra stærstu stefnir að verulegri minnkun útlána og hinir hafa gefið til kynna versnandi vaxtakjör viðskiptavina . Á fyrstu tíu mánuðum ársins hafa hrein ný útlán innlánsstofnana dregist saman um 30% . Miklar áskoranir eru framundan í efnahagslífinu og verkefni hagstjórnar er að milda áhrifin af kólnun þess . Hagspár gefa til kynna að hagvöxtur verði óverulegur á þessu og næsta ári . Fjárfesting dregst hratt saman , einkum í atvinnulífinu þar sem hún hefur dregist saman um 20% á árinu . Í ljósi alls þessa eru það mikil vonbrigði að peningastefnunefnd stuðli ekki að áframhaldandi lækkun vaxta .